Erdogan Dibêje Çavê Tirkîyê Ne li Ser Axa Sûrîyê Ye
Erdogan îro gotara xwe ya navdar bo heremên Kurdên Sûrîyê jî dubare kir û got ku hêzên Tirk dikarin "şevekê ji nişka ve werin" û êrîş bikin.
Serokê Tirkîyê Tayyîp Erdogan îro Înê got ku çavê Tirkîye ne li ser axa Sûrîyê ye û ew hewil nadin ku ti heremeke axa Sûrîyê bigirin. "Çavê me ne li axa Sûrîyê ye jiber ku gelê Sûrîyê birayê me ye. Yekîtîya axa wan bo me girîng e. Divê rejîm ji vê yekê haydar be.” Erdogan ev daxuyanî di vegera xwe ya ji Ukrayna di balafirgehêde ser pirsên rojnamevanan da. Wî bi berdewamî anî ziman ku di her rewşê dive Tirkîye bi Sûrîyê re gavên zêdetir bavêje. “Têkbirin yan têknebirina Esed ji bo me ne pirsgirêk e. Divê em bi Sûrîyê re gavên zêdetir bavêjin,” Erdogan got. Şîrovekar bal dikşînin ser dema daxuyanîyên Erdogan, çend roj piştî ku Tirkîyê êrîşeke esmanî bir ser xaleke sînorî ya hêzên Sûrî ku herî kêm 17 leşkerên Şamê hatine kuştin. Çavdêrîya Sûrî ya jibo Mafê Mirovan (SOHR) ragihandibû ku di êrîşa Tirkîyê de hem leşkerên Sûrî û hem jî şervanên Kurd hatine kuştin. Ajansa fermî ya nûçeyan ya Sûrîyê jî ragihandibû ku di êrîşa Tirkîyê de sê leşkerên artêşaSûrî hatine kuştin. Tirkîyê jî dîyar kir ku artêşa wê bersîva êrîşeke ser çeperên wê yên li ser sînor daye û di encamê de 2 leşker hatine kuştin. Ji alîyê din ve, serdana Erdogan ya Ukrayna piştî du hefteyan pêk hat, ku wî li Soçî bi Serokê Rûsya Vladimir Putin re hevdîtin kir û rewşa Sûriyê jî gotûbêj kir. Putin di şerê 11 salî de piştgirîya serokê Sûrîyê Beşar Esad kir ku ew dijî komên opozîsyonê hebûna xwe bidomîne, ku hin ji van komên çekdar ji alîyê Tirkîyê ve têne piştgirî kirin. Erdogan eşkere kir ku wî ji Putin re gotîye ku ew dixwaze li herêmên bakurê Sûrîyê bi Rûsya re zêdetir hevkariyê bike, ku Enqere Kurdên li wan hereman wek "terorîst" dibîne. Pispor dibêjin ku ev pevçûna sînorî fîkarên demên dawî zêde dike, ku Tirkîye xwe ji êrîşê çaran ya ser heremên kontrola Kurdan hazir dike. Hêzên Kurdên Sûrîyê di şerê dijî Dewleta Îslamî (DAIŞ) de hevbenda Koalîsyona Navnetewî ye ku Amerîka pêşengîyê dike. Erdogan îro careke din gotara xwe ya navdar bo heremên Kurdên Sûrîyê jî dubare kir û got ku hêzên Tirk dikarin "şevekê ji nişkeve werin" û êrîş bikin. Serokê Tirk herwiha piştgirî da daxuyanîya Wezîrê Derve yê Tirkîyê Mevlut Çavuşoglu ya ser pêdivîya lihevkirina opozîsyon û hikûmeta Sûrîyê. “Divê opozîsyon û rejîm li Sûrîyê li hev bikin. Em dibînin ku rejîm çareserîya leşkerî dixwaze, lê çareserîya dawîn çareserîya sîyasî ye.“ Erdogan herwiha jibo piştgirîkirina Hêzên Sûrî yên Demokratîk (HSD), Amerîka û Koalîsyona Navnetewî bi piştgirîya terorê tawanbar kir. “Di serî da Amerîka û hêzên koalîsyonê li Sûrîyê terorê xwedî dikin û hê jî vê berdewam dikin.”